Preek Psalm 25:4
Lofpsalm 27: 1
Skriflesing: Psalm 25.
Teks: Kategismus Sondag 43; Psalm 25:4, 5
Here, maak my U weë bekend; leer my U paaie. Lei my in U waarheid ...
Die woorde klink baie mooi, en ons sing dit ook graag in Psalm 25: 2:
Leer my Heer, U regte weë ...
Dit gaan oor die paaie van die Here... Oppervlakkig gestel is dit die wyses waarop God na ons toe kom, en waarop ons na Hom toe gaan.
Dit gaan dus oor geloof en redding.
Dit is egter baie meer as dit. Dit is ook God se hele raadsplan, en sy manier van dinge doen.
Vers 5 bid dat die Here ons sy waarheid moet leer.
Maar het u ook al daaraan gedink dat daar op die paaie van die Here geen bedrog is nie?
Dat God alles doen in eerlikheid en sonder enige leuens of agterbaksheid.
As ons dus bid dat die Here ons sy paaie moet leer, dan bid ons dus ookm dat die Here ons ook eerlikheid wil leer! Die inhoud van vers 4 en vers 5 is dus wesenlik dieselfde.
Die gebed bid dus vir baie groot genade.
Kom ons dink net eers watter pad oneerlikheid geloop het van die begin af. Anders gestel: Waarom staan daar iewers in ons belydenis dat om te lieg en bedrieg die eie werke van die duiwel is?
In die hemel het die satan hiermee begin.
Daarvandaan af het dit die sekpping ingekom, en letterlik alles waarin die mens betrokke is, ingeval: sy menseverhoudinge en sy beplanning asook sy godsdiens.
Om te bid dat die Here my sy waarheid moet leer, is dus inderdaat om my ook te verlos van die leuen.
Psalm 25 is 'n Ou Testamentiese gebed vir die verlossing waarvan Jesus Christus die middelpunt is. Dit is baie wyd. Want die leuen betrek alle vorme van oneerlikheid - ook valse getuienis.
Ons eerste geskiedenis begin met bedrog! Dink hier aan die volgende voorbeelde uit die Bybel:
Die duiwel het ons bedrieg. Genesis 3:13
Die Nuwe Testament bevestig dit: 2 Korintiërs 11:3
Maar ek vrees dat, net soos die slang Eva deur sy listigheid bedrieg het, julle sinne so miskien bedorwe kan raak, vervreemd van die opregtheid teenoor Christus.
Jakob het in sy lewe bedrog gepleeg.
Hy het sy vader bedrieg, en God nie vertrou nie, want alles wat God hom belowe het om dit vir hom te gee, het hy self in die hande probeer kry - so asof God dit dalk nie sou doen nie.
Dit is basies niks anders as oneerlikheid nie. Hy het nie God of mens vertrou nie, omdat hy biae bewus was van sy eie oneerlikheid.
Daarom het God toegelaat dat Jakob ook bedrieg is! Genesis 29:25
En die anderdagmôre - daar was dit Lea! Daarom het hy aan Laban gesê: Wat het u my nou aangedoen? Was ek nie vir Ragel by u in diens nie? Waarom het u my dan bedrieg?
…maar julle vader het my bedrieg: hy het my loon tien maal verander. Maar God het hom nie toegelaat om my skade aan te doen nie.
Die Gibeoniete het Israel bedrieg! Josua 9:22
Toe laat Josua hulle roep en spreek met hulle en sê: Waarom het julle ons bedrieg deur te sê: Ons woon baie ver van julle af - terwyl julle tussen ons in woon?
Daar is soms bedrog in die huwelik:
Toe sê Delíla vir Simson: Kyk, jy het my bedrieg en vir my leuens vertel; vertel my nou tog waarmee jy gebind kan word.
En Delíla sê vir Simson: Tot nou toe het jy my bedrieg en vir my leuens vertel; vertel my waarmee jy gebind kan word. En hy antwoord haar: As jy die sewe haarvlegsels van my hoof met die weefsel saam invleg.
Toe sê sy vir hom: Hoe kan jy sê: Ek het jou lief! terwyl jou hart nie met my is nie? Drie maal het jy my nou al bedrieg en my nie meegedeel waardeur jou krag so groot is nie.
Ons kan onsself met ons geloofslewe bedrieg!
Maar dit is ook so dat die Here nie wil hê dat die mens in hierdie toestand moet voortgaan nie. Daarom maak hy dit moontlik dat ons deur die Heilige Gees gelei mag word tot die gebed dat ons in die waarheid geskool moet word.
Die gebed word dus gebore uit ons besef dat ons God se gebooie oortree, en dat ons dit spesifiek oortree omdat die leuen op die een of ander manie daarby betrokke is.
Geen gebod kan oortree word, sonder dat daar iewers 'n leuen in is nie.
Dit is vanselfsprekend ook 'n gebed dat die Here ons moet help om met die duiwel te breek.
Toe Dawid hierdie gebed gebid het, was dit omdat hy ook geweet het wat die sonde is, en hoe mens daarby betrokke kan raak.
Mens verdraai maklik iemand se woorde, of gee valse getuienis.
Dikwels praat mens net sommer kwaad van iemand sonder dat jy rede het.
Omdat die duiwel die waarheid haat, gebeur dit dikwels dat iemand deur ons onverhoord veroordeel word.
Ons dink maar sommer net sleg van die persoon.
En ons aanvaar dat hy/sy sleg is sonder dat ons dit toets.
Ons opstandigheid teenoor die Here wanneer dit nie met ons in die lewe gaan soos wat ons wil hê dit moet gaan nie, lê op dieselfd vlak.
Aan die ander kant kan mens ook net hierdie gebed bid onder die leiding van die Heilige Gees, en as jy 'n wedergeborene is.
Jy sal deur die liefde vir God gedryf moet word,
en deur 'n drang om te doen wat reg is,
en deur iets wat eis dat jy net aan die Here alleen gehoorsaam wil wees.
Sonder hierdie innerlike oortuiging sal geen mens die behoefte voel om bewaar te word van elke moonlike aanval van die leuen nie.
Die gebed van Dawid was ook baie persoonlik: leer MY ...
Dis nie 'n gebed dat die wêreld of ander mense of net sommer in die algemeen te doene gekry moet word met die waarheid nie.
Die Here word gesmeek om aan my eie persoonlike probleme hulp en aandag te gee - met my onvermoë om altyd leuens te vermy.
Daarmee saam ook die persoonlike gebed om vergifnis.
Mens kan tog nie bid vir die waarheid as jy nie jou eie oreerlikheid bely en smeek vir hulp en vergifnis nie!
Hier is ootmoed in hierdie gebed, want toe Jesus gesterf het, het Hy ook gesterf sodat ons mag liefhê soos Hy.
Hy het dus gesterf sodat sy liefde in ons mag wees.
Maar kyk na die gevogle van die Here se liefde in ons:
Dadelik wil ons beter met mense saamleef.
Om dit te kan doen, moet ons breek met die leuen.
Ons wil ook beter met God saamleef - as dit moontlik is, wil ons volmaak met God saamleef.
Dit is ook net moontlik as ons kan breek met die leuen.
Innerlike opregtheid is 'n saak wat God wil, en wat Hy in ons werk, en wat dan ook deur 'n gehoorsame lewe bevestig word.
Daar is net een pad weg van die leuen af, en dit is om saam met Christus op pad te gaan.
Hy is vir ons die skeiding tussen lewe en dood.
Die lewe is die waarheid en die leuen is die dood.
Ons kan ook net deel in Jesus se verlossingswerk as die Heilige Gees ons dit leer en ons lei om dit ons eiei te maak.